MESTSKÝ ÚRAD V ŽILINE

Materiál na rokovanie 
Mestského zastupiteľstva v Žiline

Číslo materiálu: _____/2011

K bodu programu

Návrh

na schválenie zámeru vstupu mesta žilina do oblastnej organizácie cestovného ruchu v zmysle §14 zákona č. 91/2010 o podpore cestovného ruchu

Materiál obsahuje:							Materiál prerokovaný:
1.	Návrh na uznesenie						KF, KKŠCRaMR
2.	Dôvodová správa							Mestská rada

Predkladá:

Ing. Igor Choma
primátor mesta

Zodpovedný za vypracovanie:

Mgr. Ingrid Dolníková
vedúca odboru kultúry, športu, CR a MR

JUDr. Jakub Ulaher
vedúci odboru právneho a majetkového

Žilina, október 2011

NÁVRH NA UZNESENIE

Uznesenie č.__/2011

Mestské zastupiteľstvo v Žiline

I.	schvaľuje

1.	založenie oblastnej organizácie cestovného ruchu “Horné Považie”

2.	vstup Mesta Žilina ako zakladajúceho člena do oblastnej organizácie cestovného ruchu v zmysle §14 zákona č. 91/2010 Z.z. o podpore cestovného ruchu

3.	poverenie primátora mesta Žilina zvolať ustanovujúce valné zhromaždenie oblastnej organizácie cestovného ruchu a rokovať o postavení Mesta Žilina v zakladateľskej zmluve a v stanovách organizácie

4.	zástupcov mesta Žilina v dozornej rade a v predstavenstve oblastnej organizácie cestovného ruchu:
a)	za člena dozornej rady Ing. Štefan Vančík 
b)	za člena predstavenstva Mgr. Ingrid Dolníková

5.	výšku členského príspevku Mesta Žilina maximálne do sumy vybratej dane za ubytovanie za predchádzajúci rozpočtový rok

DÔVODOVÁ SPRÁVA

Turizmus je jedným z vedúcich odvetví svetového hospodárstva a jeho podiel na hrubom domácom produkte vo vyspelých, ale aj v rozvojových krajinách neustále rastie. Turizmus je významným faktorom politiky zamestnanosti, napomáha rozvoju hospodárstva ekonomicky zaostávajúcich regiónov tým, že je schopný vytvárať nové pracovné miesta pri relatívne nízkych nákladoch, pričom rozvoj podnikania v tomto odvetví stimuluje aj zachovanie kultúrneho dedičstva a ochranu prírody, prispieva k upevňovaniu medzinárodných politických a hospodárskych vzťahov.
Aj napriek prebiehajúcej hospodárskej kríze turizmus stále predstavuje významné odvetvie hospodárstva aj na Slovensku. Významný je najmä jeho podiel na tvorbe hrubého  domáceho produktu. Samotná kríza poukázala na potrebu systémového riešenia problematiky turizmu a na potrebu podpory, resp. udržania domáceho turizmu. 

Dňa 3. marca 2010 schválila Národná rada Slovenskej republiky zákon č. 91 o podpore cestovného ruchu. Základným cieľom tejto právnej úpravy je najmä upraviť otázky zriaďovania, právneho postavenia, financovania a činnosti krajských a oblastných organizácií cestovného ruchu a formy spolupráce štátnych orgánov, orgánov samosprávy miest a obcí a podnikateľských subjektov a združení v turizme s týmito organizáciami pri rozvoji turizmu.

V súlade s § 14 zákona č. 91/2010 oblastnú organizáciu cestovného ruchu  môže založiť zakladateľskou zmluvou s podnikateľskými subjektmi najmenej päť územne susediacich obcí, pričom súhrn počtu prenocovaných návštevníkov v ubytovacích zariadeniach zakladajúcich obcí v predchádzajúcom roku musí dosiahnuť najmenej 50 tisíc prenocovaní. Z tohto pohľadu sú pre mesto Žilina strategickými partnermi pre založenie oblastnej organizácie obce a to Rajecké Teplice, Porúbka, Lietavská Lúčka, Lietava. Ďalšími kľúčovými partnermi pri založení oblastnej organizácie v zmysle zákona č. 91/2010 sú podnikateľské subjekty pôsobiace v oblasti turizmu (ubytovacie zariadenia, gastronomické zariadenia, cestovné kancelárie, touroperátori, dopravcovia, veľtržno-výstavné zariadenie, ap.) ako aj profesijné organizácie a zväzy (sprievodcovia, cestovné kancelárie, klub turistov, atď.). 

V zmysle §14 ods. 4 zákona č. 91/2010 ustanovujúce valné zhromaždenie zvoláva poverený starosta iniciujúci založenie oblastnej organizácie. Podľa §21 ods. 1 zákona č. 91/2010 o členstvo v oblastnej organizácii môže subjekt požiadať na základe prihlášky. Členom sa stane  po schválení predstavenstvom a zaplatení členského príspevku až dňom zápisu do zoznamu členov oblastnej organizácie. Výšku príspevku zákon prenecháva na stanovy organizácie.

Založením oblastnej organizácie cestovného ruchu sa v strednodobom horizonte posilní konkurencieschopnosť produktu cestovného ruchu v regióne Žilina, začnú sa uplatňovať princípy trvalej udržateľnosti, ktoré v konečnom dôsledku prinesú nárast návštevníkov a turistov,  a tým sa podnietia podnikateľské aktivity najmä na úrovní malých a stredných podnikateľov priamo aj nepriamo súvisiacich  s odvetvím cestovného ruchu. 
Finančný dopad na rozpočet mesta Žilina očakávame maximálne v sume poskytnutého členského príspevku (v prípade roku 2011 sa jedná o sumu podľa schváleného rozpočtu, t.j. 160 tis. €, skutočnosť k 27.9.2011 je to suma 102 tis. €), teda pre rok 2012 sa jedná o výdavok maximálne v sume 160 tis. €, pričom sumu dotácie poskytnutej štátom predpokladáme v hodnote  do 80% zo sumy poskytnutého členského príspevku (podľa stavu k 27.9.2011). Tento členský príspevok nebude mať dopad na rozpočet Mesta, nakoľko o uvedenú hodnotu členského príspevku budú následne ponížené výdavky na regionálny rozvoj a rozvoj cestovného ruchu, keďže zakladaná organizácia nahradí tieto činnosti Mesta. 

Materiál bol prerokovaný v Komisii finančnej, Komisii kultúry, športu, cestovného ruchu a miestneho rozvoja a v Mestskej rade s odporučením schváliť ho.